Πύργος 17-11-2017

 Α.Π.: 1326

 **ΔΕΛΤΙΟ ΤΥΠΟΥ**

 Με έκπληξη και αγανάκτηση ο Ιατρικός Σύλλογος Πύργου-Ολυμπίας όπως και οι υπόλοιποι Ιατρικοί Σύλλογοι αλλά και όλη η Ιατρική κοινότητα της χώρας βλέπει την κατεπείγουσα ψήφιση από την Βουλή, έπειτα από πρωτοβουλία του Υπουργείου Υγείας, νομοσχεδίου που ανατρέπει τα πάντα προς το χειρότερο όσον αφορά τις συνθήκες εργασίας των Νοσοκομειακών Ιατρών.

Είναι απαράδεκτη τόσο η διαδικασία ψήφισης του εν λόγω νομοσχεδίου με τη μορφή του κατεπείγοντος, χωρίς να προηγηθεί καμία διαβούλευση με τους Νοσοκομειακούς Ιατρούς τους οποίους το νομοσχέδιο άμεσα αφορά, όσο και η ουσία των προβλεπόμενων σε αυτό, με τις ελαστικές και προβληματικές σχέσεις εργασίας που εισάγει. Το νομοσχέδιο προβλέπει, μεταξύ άλλων, αύξηση του μεγίστου εβδομαδιαίου χρόνου απασχόλησης από 48 σε 60 ώρες και τον μη συνυπολογισμό των ωρών εφημερίας ετοιμότητας στις ώρες εργασίας, εκτός αν ο ιατρός κληθεί να παράσχει τις υπηρεσίες του. Ωστόσο ακόμα και στην τελευταία περίπτωση το μέγιστο όριο αναγνωρίσιμης άρα και αμοιβόμενης απασχόλησης δεν θα υπερβαίνει τις 12 ώρες. ΄Ολα τα παραπάνω προσβάλουν το κύρος και την αξιοπρέπεια των νοσοκομειακών ιατρών, απαξιώνουν το έργο τους, καταργούν βίαια τα όποια ψήγματα ομαλής καθημερινής οικογενειακής ζωής τους είχαν αφήσει οι ήδη υπάρχουσες εξαντλητικές συνθήκες εργασίας τους και προσφέρουν ένα ακόμη κίνητρο στους νέους συναδέλφους για μετανάστευση.

Καλούμε την ηγεσία του Υπουργείου Υγείας, ενώνοντας την φωνή μας με την υπόλοιπη ιατρική κοινότητα, να μην προχωρήσει στην εφαρμογή του μόλις ψηφισθέντος νόμου, να ξεκινήσει άμεσα διαβούλευση με την ιατρική κοινότητα, ιδίως τους νοσοκομειακούς ιατρούς, ώστε να καθορισθούν όροι και ωράριο εργασίας που θα είναι συμβατά τόσο με την αξιοπρεπή και με ανθρώπινες συνθήκες εργασία των συναδέλφων, στις πλάτες των οποίων στηρίζεται το Εθνικό Σύστημα Υγείας, όσο και με την προάσπιση της δημόσιας υγείας γενικά.

Αυτονόητο ας θεωρείται επίσης πως ο Ιατρικός Σύλλογος Πύργου-Ολυμπίας στέκεται στο πλευρό των νοσοκομειακών συνάδελφων και θα προσπαθήσει να τους βοηθήσει με κάθε τρόπο σε κάθε δίκαιη διεκδίκησή τους στο θέμα αυτό.

 Για το Διοικητικό Συμβούλιο

 Ο Πρόεδρος Ο Γεν. Γραμματέας

 Νίκος Κατσαρός Χρήστος Γιαννικούλης